
Great Reset: A készpénz eltörlése? Hogyan változtatja meg életünket a digitális jegybankpénz?

A digitalizáció hatására a készpénzhasználat átalakulóban van, továbbá a Fintech és
Bigtech cégek térhódítása okán koncepcionális változás figyelhető meg a pénzügyi
közvetítőrendszerben. Ennek hatására a jegybankok közvetetten elveszíthetik a
pénzkibocsátási monopóliumukat, melynek megelőzése érdekében alakult ki a digitális
jegybankpénz víziója.
Jelenleg a témával kapcsolatban a kutatás és fejlesztés időszaka zajlik, ezért
dolgozatom célja bemutatni a digitális jegybankpénz előnyeit, hátrányait, a bevezetés
motivációit, a megvalósítás lehetséges formáit, illetve felteszem a kérdést, hogy helyettesítő
eszközévé válhat-e a készpénznek. A téma jellegénél fogva elkerülhetetlen az egyes
jegybankok által eddig megtett lépések, illetve elérni kívánt céljaik bemutatása és vizsgálata,
többek között annak feltérképezése, hogy az Európai Unió és tagállamai lemaradni látszanak
az ázsiai régióhoz képest. Továbbá külön érdemes kitérni a Magyar Nemzeti Bank által
képviselt tevékeny szerepvállalásra.
Kutatásom során arra a következtetésre jutottam, hogy jelenleg a digitális
jegybankpénz bevezetésének nem célja a készpénz teljes felváltása. Mindazonáltal
álláspontom szerint, a pénzügyi rendszer jelenleg is megfelelő eszközökkel rendelkezik a
fogyasztói igények kiszolgálására, ezért a digitális jegybankpénz bevezetésének hátterében
elsősorban nem egyéni érdekek figyelhetőek meg, hanem sokkal inkább versenyszerű
nemzetközi és politikai motivációk állnak.



